Pensioenaris in haar huis vermoor - Misdaad - Republikein
Bejaardes van Swakop besorg oor hul veiligheid
Erwin Leuschner – Gisteroggend het ondersoekbeamptes Trekkopjestraat in Kramersdorf in Swakopmund afgesper nadat me. Irene Lohmeier (82) in haar huis by nommer 9 aangeval en vermoor is.
Volgens die koördineerder vir misdaadondersoeke in die Erongostreek, adj.komm. Erastus Iikuyu, het onbekende verdagtes in die huis ingebreek en die 82-jarige pensioenaris oorrompel terwyl sy geslaap het. Dit is nie bekend wanneer die tragedie gebeur het nie.
Volgens Iikuyu het die dogter haar ma gisteroggend in die sitkamer met "ernstige gesig- en nekbeserings" gevind. Lohmeier is verwurg.
Ná die moord het die verdagtes die oorledene se slaapkamer deursoek en juwele, 'n bruin sak met persoonlike waardevolle artikels en verskeie "sover ongeïdentifiseerde items" gesteel. Iikuyu kon dus nie die waarde aandui nie.
"Ons vra die gemeenskap om hulp. Enige juwele wat sonder die bewys van eienaarskap verkoop word, moet by die polisie aangemeld word," het hy gesê.
Volgens 'n betroubare bron neem die polisie aan dat twee verdagtes kaalvoet oor die buurman se erf geloop het voordat hulle oor Lohmeier se grensmuur geklim het. Hulle het glo deur 'n oop badkamerventer toegang tot die huis verkry. Ná die misdaad het die mans glo gevlug in 'n voertuig wat in die straat parkeer was. Die alarm was tydens die misdaad nie aangeskakel nie, het 'n lid van die veiligheidsmaatskappy gesê.
"Ons is baie geskok," het een buurman gesê. "Ons het altyd gedink ons straat is veilig, maar nou is ons baie bekommerd."
Lohmeier en haar ma, wat 'n paar jaar gelede oorlede is, het jare lank in die huis gewoon. Sy laat 'n seun en 'n dogter, asook verskeie kleinkinders agter.
In 'n onderhoud met Allgemeine Zeitung het ondersoekbeamptes hul kommer oor die skerp toename in aanvalle op bejaardes in Swakopmund uitgespreek. 'n Week gelede het drie gemaskerde mans by 'n huis in Vineta ingestorm waar twee bejaarde vroue woon. In dié geval het die verdagtes die oppasser geslaan en vasgebind en 'n 87-jarige vrou gemuilband.
Die Swakopmund-buurtwag het reeds in Maart hul kommer uitgespreek toe "drie gewelddadige aanvalle op bejaardes" binne tien dae plaasgevind het.
"Ons is baie bekommerd oor ons bejaarde inwoners wat alleen woon, omdat die genadelose misdadigers hulle teiken," het die buurtwag gesê.